Sweeney Todd – Demonbarbereren fra Fleet Street

Sweeney Todd – Demonbarbereren fra Fleet Street er en britisk-amerikansk musikal-film fra 2007 regissert av Tim Burton. Musikken er skrevet av Stephen Sondheim til tekstforfatter Hugh Wheelers manus, og den opprinnelige musikalen fra 1979 vant en Tony Award for beste nye musikal.

Filmen fra 2007 har vunnet en Oscar for beste Art Direction og to to Golden Globe (for beste mannlige hovedrolle og beste musikal eller komedie).

Handlingen går i korte trekk ut på at Benjamin Barker kommer hjem til London etter å ha sittet 15 år i fengsel for et lovbrudd han ikke har begått. Han sverger hevn over dommeren som ødela livet hans, og sammen med nabokona Nellie Lovett lager Barker oppskriften på en makaber suksess: tett barbering og paibaking

Handling 
Benjamin Barker (Johnny Depp) har sittet 15 år i fengsel på den andre siden av kloden. Han rømmer tilbake til London og sverger å ta hevn. Han tar navnet Sweeney Todd, og slår seg til i sin gamle barbersalong over paibakeriet til fru Lovett (Helena Bonham Carter). Hans overordnede mål er å få tatt livet av dommer Turpin (Alan Rickman), som med bistand fra sin ondsinnede håndlanger, «beadle» (rettsbud) Bamford, idømte Barker landsforvisning basert på falske anklager. Da Barker hadde blitt sendt til straffearbeid i koloniene, frarøvet de ham hustruen Lucy og den lille datteren. 

En konkurrerende barberer, den jålete italieneren Pirelli, truer med å avsløre Sweeney Todds sanne identitet. Da skjærer Todd strupen over på ham. Fru Lovett oppdager hva som har foregått, og de er begge i villrede om hva de skal gjøre med liket. Fru Lovett ser imidlertid raskt en mulighet til å få fart på sitt skrantende paisalg; hun foreslår å fylle paiene med menneskekjøtt.

Sweeney Todd oppdager at dommer Turpin svermer for Sweeneys datter Johanna, som nå har blitt en tenåring og har dommeren som verge. Dommeren holder Johanna innesperret i sitt hjem under strengt oppsyn, men en dag blir hun oppdaget av Anthony, en ung sjømann som reddet Sweeney Todd fra å drukne. Anthony faller pladask for Johanna, og sverger på at han skal redde Johanna og gifte seg med henne.

Imens har fru Lovetts paier blitt berømte i London. I takt med den voksende suksessen begynner hun å drømme om å bli respektabel og leve et liv ved sjøen med Sweeney som ektemake og Pirellis tidligere assistant Toby, som hun har tatt til seg, som sin adopterte sønn.

Men Sweeney tenker bare på hevn, og det skal komme til å koste ham dyrt.

Medvirkende 
 Johnny Depp – Sweeney Todd 
 Helena Bonham Carter – Fru Lovett
 Alan Rickman – dommer Turpin
 Timothy Spall – rettsbud Bamford
 Sacha Baron Cohen – Adolfo Pirelli
 Jayne Wisener - Johanna Barker
 Laura Michelle Kelly - Lucy Barker / Beggar Woman
 Jamie Campbell Bower - Anthony Hope
 Ed Sanders - Tobias Ragg

Lydspor 
Et album med et utvalg av filmens sanger, Sweeney Todd, The Demon Barber of Fleet Street, The Motion Picture Soundtrack, ble utgitt ved Nonesuch i 2007, og ble produsert av Mike Higham.

 «Opening Title» (3:30)
 «No Place Like London» (5:32)
 «The Worst Pies in London» (2:21)
 «Poor Thing» (3:07)
 «My Friend» (3:57)
 «Green Finch and Linnet Bird» (2:15)
 «Johanna» (1:57)
 «Pirelli's Miracle Elixir» (2:02)
 «The Contest» (3:32)
 «Wait» (2:37)
 «Pretty Women» (4:28)
 «Epiphany» (3:15)
 «A Little Priest» (5:11)
 «Johanna» (5:40)
 «God, That's Good!» (2:48)
 «By the Sea» (2:27)
 «Not While I'm Around» (4:09)

Se også 
 «Not While I'm Around»

Referanser

Eksterne lenker 
 
 
 

Filmer fra 2007
Britiske skrekkfilmer
Skrekkfilmer fra USA
Britiske filmmusikaler
Filmer basert på skuespill
Filmer regissert av Tim Burton
DreamWorks-filmer
Filmmusikaler fra USA
Engelskspråklige filmer
Golden Globe for beste musikal eller komedie